**ΑΠΑΝΤΗΣΗ ΤΗΣ ΙΕΡΑΣ ΜΗΤΡΟΠΟΛΕΩΣ**

**ΒΕΡΟΙΑΣ ΝΑΟΥΣΗΣ ΚΑΙ ΚΑΜΠΑΝΙΑΣ**

Ὁ Σεβασμιώτατος Μητροπολίτης Βεροίας διαψεύδει κάθε διαρροή στά ΜΜΕ, ἡ ὁποία τόν συνδέει ἄμεσα ἤ ἔμμεσα μέ συμφέροντα διεθνοῦς ἤ ἐγχώριου ἐνδιαφέροντος, σχετικά μέ τή συμφωνία τῶν Πρεσπῶν.

Τό μόνο κίνητρο τῆς συμμετοχῆς τοῦ Μητροπολίτου στά συλλαλητήρια εἶναι ἡ ὑπεράσπιση τῆς ἱστορικῆς ἀλήθειας καί ἡ ἑλληνικότητα τῆς Μακεδονίας.

Ὁ,τιδήποτε ἄλλο διαδίδεται εἶναι πλάνη ἤ σκόπιμη προσβολή.

Εἶναι γνωστό ὅτι ὅταν ἡ ἀλήθεια ἐνοχλεῖ καί ὅταν δέν ὑπάρχουν ἐπιχειρήματα, τότε ἐπιστρατεύεται ἡ συκοφαντία. Τότε ἀνακαλύπτονται γεγονότα τοῦ παρελθόντος, διαστρεβλώνονται καί στήνονται σενάρια συνωμοσίας.

Αὐτό συνέβη καί προχθές, μετά τό συλλαλητήριο πού πραγματοποιήθηκε στή Βεργίνα γιά τή Μακεδονία. Οἱ ἀλήθειες πού εἰπώθηκαν ἐκεῖ, ἡ ἀλήθεια τῶν χιλιάδων ἀνθρώπων πού συγκεντρώθηκαν, παρά τήν προηγηθεῖσα ἀνακοίνωση γιά ἀκύρωση τοῦ συλλαλητηρίου ἐξαιτίας τῆς βροχῆς, γιά νά διαμαρτυρηθοῦν γιά τά δίκαιά τους, γιά τά δίκαια τῆς Μακεδονίας πού καταπατῶνται ἀπό τή συμφωνία τῶν Πρεσπῶν, ἐνόχλησαν ὁρισμένους.

Καί ἀφοῦ οἱ προηγούμενες συκοφαντίες τους γιά παρακρατικούς, τραμπούκους, φασίστες καί ἐθνικιστές ἔπεσαν στό κενό, ἐπινόησαν νέες, ὅτι δῆθεν μοναχοί καί μητροπολίτες ἐπηρεάζονται, καθοδηγοῦνται ἤ καί χρηματίζονται ἀπό τούς Ρώσους διπλωμάτες πού ἀπελαύνει τό Ὑπουργεῖο Ἐξωτερικῶν ἀπό τή χώρα μας ἤ ἀπό ἄλλους. Πίστευσαν μάλιστα ὅτι βρῆκαν καί τήν ἀπόδειξη σέ μία ἁγιαστική πράξη πού τελέσθηκε στήν Ἱερά Μονή Παναγίας Δοβρᾶ Βεροίας τό 2016, μέ τήν ὁποία ἡ «Ὀρθόδοξη Αυτοκρατορική Παλαιστινιακή Ἑταιρεία», μία Ἑταιρεία πού ἱδρύθηκε τό 1882 καί τῆς ὁποίας σήμερα προεδρεύει ἕνας πρώην πρωθυπουργός τῆς Ρωσίας καί Πρόεδρος τοῦ Ἐλεγκτικοῦ Συμβουλίου, ἐγκαινίασε τή δραστηριότητά της στήν Ἑλλάδα.

Τούς διέφυγε ὅμως ὅτι ἡ ἕδρα τοῦ Ἑλληνικοῦ Παραρτήματος δέν εἶναι στή Βέροια, οὔτε πολύ περισσότερο στή Μονή Παναγίας Δοβρᾶ, ἀλλά στή Θεσσαλονίκη. Καί ὁ μόνος λόγος τῆς ἐπισκέψεως αὐτῆς στή Βέροια ἦταν ὅτι ὁ ἐπικεφαλῆς τοῦ Ἑλληνικοῦ Παραρτήματος κατάγεται ἀπό τή Βέροια καί θέλησε νά φέρει τόν πρώην Πρωθυπουργό τῆς Ρωσίας καί Πρόεδρο τῆς Ἑνώσεως στήν πατρίδα του. Ἦταν τιμή γιά τήν πόλη ἡ ἐπίσκεψη αὐτή καί ἡ Ἱερά Μητρόπολη Βεροίας, Ναούσης καί Καμπανίας τούς ὑποδέχθηκε μέ χαρά, ὅπως ὑποδέχεται κάθε ἐπίσημο ἐπισκέπτη στή Βέροια. Μάλιστα ὁ τ. Πρωθυπουργός τῆς Ρωσίας ἐπισκέφθηκε μία ἀκόμη φορά τήν πόλη μας καί ἐκκλησιάστηκε στόν Ἱερό Ναό τοῦ Ἁγίου Ἀντωνίου κατά τόν ἑορτασμό τῆς ἐπετείου τοῦ Μακεδονικοῦ Ἀγῶνος. Αὐτή εἶναι ἡ μόνη ἀλήθεια.

Ἄν κάποιοι νομίζουν ὅτι ἔχουν ἀνάγκη μητροπολίτες καί μοναχοί νά χρηματισθοῦν ἤ νά ἐπηρεασθοῦν ἀπό Ρώσους ἤ ὁποιουσδήποτε ἄλλους γιά νά ὑψώσουν τή φωνή τους γιά τή Μακεδονία καί τήν πατρίδα μας εἶναι γελασμένοι καί κρίνουν ἐξ ἰδίων τά ἀλλότρια. Τό Ὑπουργεῖο Ἐξωτερικῶν καλῶς κάνει καί ἀπελαύνει ὅσους ἀποδεδειγμένα βλάπτουν τά συμφέροντα τῆς πατρίδας μας, ἀλλά αὐτό δέν ἔχει σχέση οὔτε μέ τήν Ἱερά Μητρόπολη Βεροίας οὔτε μέ κανέναν ἄλλο. Ἄν ἔχουν ἀποδείξεις γιά τούς ὑπαινιγμούς καί τίς κατηγορίες τους, ἄς τίς προσκομίσουν ἄμεσα. Διότι διαφορετικά ἀποδεικνύονται περίτρανα κοινοί συκοφάντες καί λασπολόγοι.

Εἶναι γνωστό, ἄλλωστε, σέ ὅλους τό ἀφιλοχρήματο τοῦ Μητροπολίτη μας, γι᾽ αὐτό καί ἀποτελεῖ ἀπολύτως ἕωλη συκοφαντία καί μόνο ἡ σκέψη ἤ πολλῷ μᾶλλον ὁ ὑπαινιγμός κάποιων ὅτι χρηματίζεται γιά νά ὑπερασπισθεῖ τό ὄνομα καί τήν ταυτότητα τῆς Μακεδονίας.

Τά παραπάνω ἀποτελοῦν συγχρόνως ἀπάντηση καί σέ ὅσα συκοφαντικά καί ἐνδεχομένως κατευθυνόμενα ἀκούστηκαν στήν πρόσφατη Συνεδρίαση τοῦ Δημοτικοῦ Συμβουλίου τῆς Βέροιας ἀπό τόν πρόεδρό του κ. Τσαπαρόπουλο, τά ὁποῖα τόν ἐκθέτουν στούς συμπολίτες μας καί στόν λαό τῆς Ἠμαθίας πού στήν συντριπτική του πλειοψηφία καταδικάζει τό ξεπούλημα τοῦ ὀνόματος τῆς Μακεδονίας καί ἀγωνίζεται μέ κάθε τρόπο γιά νά μήν ἰσχύσει μία συμφωνία μέ τραγικές συνέπειες γιά τή Μακεδονία καί τήν πατρίδα μας, σάν αὐτή πού ὑπογράφτηκε πρόσφατα.

Οἱ ὅποιες συκοφαντικές προσπάθειες θά πέσουν στό κενό γιατί ἡ στάση τοῦ Μητροπολίτου στό κρίσιμο θέμα τῆς συμφωνίας τῶν Πρεσπῶν καθορίζεται ἀπό τό αἴσθημα τῆς εὐθύνης του γιά τόν τόπο καί τῆς ἀγάπης του γιά τή Μακεδονία μας καί μόνο, ἔχοντας ὡς πρότυπο τόν Ἅγιο Λουκᾶ τόν ἰατρό, Ἀρχιεπίσκοπο Συμφερουπόλεως, ὁ ὁποῖος ἐδιώχθη καί συκοφαντήθηκε βάναυσα ἀπό τό ἀθεϊστικό καθεστώς τῆς ἐποχῆς του διότι μιλοῦσε περί τῆς ἐν Χριστῶ ἀληθείας.

***Ἐκ τοῦ Γραφείου Τύπου τῆς Ἱερᾶς Μητροπόλεως.***